O șansă ce pare aproape imposibil de refuzat pentru cei dornici să investească într-o nouă locuință. Există un oraș în care se vând sute de case la doar cinci lei fiecare. Oferta este cât se poate de reală, însă viitorii proprietari trebuie să îndeplinească unele condiții. Decizia a fost votată recent de autoritățile locale din Baltimore.
S-a tot vorbit despre localitățile din diferite regiuni ale Italiei care, pentru a combate depopularea, au scos la vânzare case abandonate la prețuri de câțiva euro.
Acum, un program similar este pe cale să fie lansat într-un oraș din Statele Unite ale Americii. Cu doar câteva zile în urmă, membrii Consiliului Municipal Baltimore au adoptat, cu un vot de patru la unu, un proiect ce ar trebui să schimbe viața localnicilor.
Astfel, peste 200 de case abandonate, ce aparțin municipalității, vor fi scoase la vânzare, pentru doar un dolar, echivalentul a cinci lei. Autoritățile locale își doresc ca astfel să revigoreze unele dintre cele mai părăsite cartiere.
Proprietățile vor putea fi achiziționate de rezidenți din Baltimore, cu o condiție: să se angajeze să restaureze casele și chiar să locuiască în ele.
Este o oportunitate de neratat pentru locuitori, aceștia vor putea să cumpere proprietăți la prețuri foarte mici. Casele incluse în program vor putea fi achiziționate și de dezvoltatori și organizații non-profit, însă aceștia vor plăti pentru ele 3.000 de dolari.
Orașul pune la dispoziția oamenilor și granturi speciale pentru reabilitarea locuințelor, în valoare de 50.000 de dolari, sume pe care le pot obține persoanele care sunt pre-aprobate pentru un împrumut pentru construcție, potrivit Bloomberg.
Nu este prima oară când în orașul american s-a implementat un astfel de program. Un proiect asemănător a fost pus în aplicare în anii '70. La fel ca acum, cei care se angajau să repare clădirile și să se mute în ele puteau cumpăra proprietăți rămase vacante pentru doar un dolar.